Gro Nylander

Bakgrunn og familie

Nylander er datter av distriktslege John Gabriel Nylander og fysioterapeut Gerda Nylander født Winther. Etter å ha tilbrakt sine første år i Telemark og Oslo, flyttet  distriktslegefamilien til fiskeværet Mehamn i etterkrigstidens nedbrente Finnmark. Hun vokste opp der, i Oslo og senere i skogsbygden Snertingdal. Hun var gift med lege Harald Tov Riverud (1941–1971) fra 1964. Etter at hun ble enke i 1971 ble hun gift på nytt i 1975 med arkitekt Øyvind B. Almaas. Hun har født tre barn, og er stemor til Jon Almaas.

Karrière

Etter artium på Gjøvik utdannet hun seg først til fysioterapeut og ble cand.med. ved Universitetet i Oslo i 1978, der hun også tok flere eksamener i barnepsykologi og pedagogikk. Hun ble dr.med. ved Universitetet i Oslo med avhandlingen Mutagenicity testing of human body fluids i 1989, og ble spesialist i medisinsk genetikk i 1988 og i fødselshjelp og kvinnesykdommer i 1993.
Som aktiv i mor-til-mor-organisajonen Ammehjelpen fra startåret, og senere i Norges første nyfeministgruppe Blid men beinhard vokste hennes interesse for kvinnesak, selvbestemt abort, fødeforhold, amming og små barn til et livslangt engasjement.  
Etter noen år på Kirurgisk avdeling på Bærum sykehus, og på helsestasjon, har hun arbeidet som gynekolog og fødselslege, først på Bærum og Ullevål sykehus, og fra 1983 og frem til 2017 på Kvinneklinikken ved Rikshospitalet (nå del av Oslo universitetssykehus), avbrutt av en fireårig forskerperiode for Kreftforeningen. I denne perioden ble hun også spesialist i medisinsk genetikk, og påviste ved sitt doktorgradsarbeid bl.a. at røyking under svangerskapet kan føre til endringer i arvestoffet. Dette førte igjen til flere aktive perioder i Statens tobakksskaderåd. Hun har publisert en rekke vitenskapelige artikler internasjonalt. Hun har bistått Helsedirektoratet med retningslinjer for småbarnsernæring og for barselomsorg.
Gjennom hele yrkeslivet har Nylander arbeidet med å formidle populærvitenskap til folk flest. Hun var tidlig ute i diverse spørrespalter, Legens brevkasse i NRK, Helsetelefonen, helsenettstedet Dr. Online og andre internettbaserte opplysningsfora, og har i alt skrevet åtte egne bøker, solgt i over 150 000 bare i Norge (2013). Hun er publisert på åtte språk. Hun skrev fast for Foreldre og Barn og Norsk ukeblad.
På 90-tallet ledet hun norske helsemyndigheters «Mor–barn-vennlig initiativ» for å fremme amming, en oppfølging av et felles initiativ fra Verdens helseorganisasjon og FNs barnefond. I 1999 ble Nasjonal kompetansetjeneste for amming etablert på Rikshospitalet, med utgangspunkt i Mor–barn-vennlig initiativ og med Nylander som leder.
Hun er ansvarlig for manus og regi av ammefilmen Bryst er best, som er oversatt til mange språk.  Hun foreleser over store deler av verden, bl.a. om den enorme økningen av ammeforekomsten i Norge fra 70-tallet frem til i dag.
Nylander har hele sitt voksne liv vært aktivist med engasjement bl.a. i kvinnesak, Nei til atomvåpen, Aksjonen for nedleggelse av Fornebu. Hun sitter i dag i styret for Besteforeldrenes klimaaksjon, som reaksjon på det urettferdige i at neste generasjon overtar en skadet  og forurenset jord. Hun deltar aktivt i media som samfunnsdebattant.